| Medaljeoversikt |
| --- |
| Konkurrerte for Norges flagg |
| Langrenn |
| Langrenn Norgesmesterskapet på ski |
| Gull | 1952 | 4 x 10 km stafett |
| Gull | 1953 | 4 x 10 km stafett |
| Gull | 1957 | 50 km |
| Bronse | 1954 | 3 x 10 km stafett |
| Bronse | 1957 | 30 km |

Kristen Kvello var TV-kommentator sammen med Jarle Høysæter under VM 1966 der Gjermund Eggen tok tre gull. Foto: Ørsted, Henrik / Oslo Museum 
**Kristen Kvello** (1931–1998) var en norsk langrennsløper, langrennstrener, idrettsleder, redaktør og Senterparti-politiker. Han var også speaker på mange idrettsstevner. Som aktiv skiløper representerte han Mebondens Idrettslag, en forløper til Selbu Idrettslag, og BUL, Oslo.

Biografi
--------

Kristen Kvello ble norsk mester på 4 x 10 km stafett i 1952 og 1953 der han representerte Sør-Trøndelag Skikrets. Han utdannet seg ved Statens gymnastikkskole i 1954 og arbeidet som idrettsoffiser i fire år. I 1956 gikk Kvello på det norske laget som ble verdensmestre i militært patruljeløp. Arnold Grønningen, Mikkjel Thon og Rolf Gaustad var de øvrige på det norske laget. Kvello vant Storlirennet i 1956.

I 1957 ble han norsk mester på 50 km. Han deltok i VM 1958 i Lahtis, der han brøt 50-kilometeren. Sommeren 1958 avbrøt han karrieren som aktiv skiløper for å bli rikstrener i langrenn. Dette var første rikstrener siden Arne Rustadstuen sesongen 1939/40, og den første på helårsbasis. I 1958 var norsk langrenn langt nede med en fjerdeplass i stafett som beste resultat i VM, og det ble samlet inn penger for å satse på langrennssporten. Kvello startet trenerkarrieren med å reise rundt for å få innblikk i treningsprinsipper, han besøkte Finland og Sovjetunionen. Kvellos hadde en lun stil der han la vekt på trivsel og godt humør på landslaget. Under Kvello ble resultatene forbedret, det ble medaljer i alle de tre mesterskapene landslaget hadde Kvello som trener, OL 1960, VM 1962 og OL 1964. Kvello ble etterfulgt som rikstrener av Oddmund Jensen i 1964. Under VM på ski i 1966 var Kvello NRK-kommentator sammen med Jarle Høysæter.

Fra 1965 til 1969 var Kvello vararepresentant til Stortinget for Senterpartiet.

Fra 1977 til 1981 var Kvello redaktør for Norges Skiforbunds blad *Skiidrett*, og fra 1977 til 1982 var han medlem av langrennskomiteen i det internasjonale skiforbundet. Kvello var speaker på mange idrettsarrangement, blant annet på VM 1982 i Holmenkollen der hans datter Berit Aunli tok tre gull.

Kvello var æresmedlem av Selbu Idrettslag.

Bibliografi
-----------

* Kvello, Kristen (1965). *Ski, stjerner og ungdom*. Aschehoug.
* Kvello, Kristen (1978). *Skiskole med Oddvar Brå & Ivar Formo*. Norges Skiforbund. ISBN 8270340901.

Referanser
----------

1. ↑   www.royalcourt.no, tidspunkt 1997[Hentet fra Wikidata]
2. 1 2  «Kristen Kvello er død». *VG*. 9. september 1998. Besøkt 8. februar 2011.
3. ↑  KRISTEN KVELLO (1931–1998). Trøndersk Skilaug
4. ↑  Tidligere vinnere i Storlirennet
5. 1 2  Gotaas
6. 1 2  Enger, Ruth (12. februar 1982). «VM-herolden Kristen Kvello har kommentert 15 norske mesterskap: – Vi må ha løpet ihugu hele tida». *Aftenposten*. s. 14.
7. ↑

Litteratur
----------

* Gotaas, Thor (2003). *Først i løypa: Historien om langrenn i Norge*. Oslo: Andresen og Butenschøn. ISBN 82-7694-139-7.

Eksterne lenker
---------------

* (no) Kristen Kvello hos Stortinget Rediger på Wikidata

  


|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** Stortinget **·** VIAF
 |